text: Rockere dømt i stor narkosag
  26 november 2015 kl. 14.52
  En tidligere præsident for Bandidos i Kolding skal 7 år i fængsel. 
  En 43 årig rocker fra Kolding er i dag blevet dømt for at være hovedgerningsmand i en stor narkosag,der bl.a. involverer handel med ca. 5 kg amfetamin.
  Samtidig er en 32 årig medgerningsmand blevet idømt 4 års fængsel ligeledes for handel med narko.
  Bag dagens domme ligger en langvarig efterforskning gennemført af politiets afdeling for organiseret kriminalitet Task Force Vest.
  Ifølge Sydøstjyllands Politi har efterforskningen og de efterfølgende fængslinger været medvirkende til, at der ikke længere er et Bandidos klubhus i Kolding.
  -Vi er meget tilfredse med efterforskningens succes og med, at der ikke længere er en rockerklub i Kolding. Denne sag må vist endnu engang slå et stort hul i historien om klubber for mænd, der bare roder lidt med motorcykler, fortæller anklager Gitte Dyhr Thomsen i en meddelelse fra Sydøstjyllands Politi.
  Fredag venter der en ny retssag hvor det forventes at endnu en Bandidosrocker bliver dømt i sagen.
  